የአረንጓዴ አሻራ ዘመቻ ግለት በእንክብካቤም እንደሚደገም ተገለፀ
፡- የአረንጓዴ አሻራ ቀንን ምክንያት በማድረግ የተለያዩ መሥሪያ ቤት ሠራተኞች በየካ ክፍለ ከተማ መድሃኒዓለም ፓርክ ልዩ ስሙ አንቆርጫ በተሰኘው ቦታ ትናንት አረንጓዴ አሻራቸውን አሳርፈዋል። የአዲስ አበባ ከተማ ሕብረት ሥራ አጀንሲ ሠራተኛ የሆነው አቶ ቢኒያም አለበል በተለይ ለአዲስ ዘመን እንደገለፀው፤ የአረንጓዴ አሻራ ንቅናቄው እጅግ በጣም አስገራሚና የተሳካ ሲሆን የዚህ አጋጣሚ ተሳታፊ መሆኑ ደስተኛ እንዲሆን አድርጎታል። በዚህ ፓርክ ውስጥም 43 ችግኞችን በመትከል አሻራውን አስቀም ጧል። እነዚህ ችግኞች ፀድቀው በአይኑ ለማየት ስለሚፈልግ እንክብካቤ ያደርግላቸዋል። አቶ አለማየሁ መርሻ በአዲስ አበባ ከተማ አስተዳደር የወሳኝ ኩነቶች ምዝገባና መረጃ ኤጀንሲ ሠራተኛው እንዳለው፤ ‹‹ለአረንጓዴ አሻራው ንቅናቄ ዘመቻ የመንግሥት ሠራተኛው ምላሽ ከሚጠበቀው በላይ የሚደነቅ ነው። በእርግጥም ትክክል ነበር። ምክንያቱም ሀገራዊ የክተት ዘመቻው ታውጇል፤ ለዚህ ምላሽ መስጠት የዜግነት ግዴታ ነው። በመሆኑም የዘመቻው ተሳታፊ ሆኜ አሻራየን ማሳረፍ በመቻሌ ኮርቻለሁ። 31 ችግኝ ተክያለሁ። እንድ ታሪካዊ አጋጣሚም የምቆጥረው ነው። በዘመቻ ወጥተን ተክለን ዘወር ማለት የለብንም። ትኩረት ሰጥተን መንከባከብ አለብን›› ሲል አሳስቧል። የአዲስ አበባ ከተማ አስተዳደር ገቢዎች ሠራተኛ የሆነችው ወይዘሮ መርዲያ አህመድ በበኩሏ፤ ‹‹እነዚህ ችግኞች አድገው በታሪክ መዝገብ ላይ የሀገሬ ስም በደማቁ ሲጻፍ ከጀርባው የእኔን ስም የምመለከተው ይመስለኛል። ስሜቴን ልነግርህ አልችልም። ልክ ለሀገሬ የጦር ግንባር ጥሪ ምላሽ የሰጠሁ ያህል ተሰምቶኛል። 22 ችግኝ ተክያለሁ። እንደምታየው በካፊያ እና በጭቃ ስለሆነ እየተከልን ያለነው በተገቢው እስኪፀድቅ ድረስ መከታተል ይጠይቃል። እኔ ይሄን ለማድረግ ቁርጠኛ ነኝ። ያልፀደቁ ችግኞች ካገኘሁም እተካቸዋለሁኝ ብዬ አስባለሁ። በአጠቃላይ የዚህ ታሪካዊ ዘተግባር ተሳታፊ በመሆኔ ዕድለኛ ነኝ። በቀጣይም ከልጆቼ እኩል ለመንከባከብ ጥረት አደርጋለሁ ስትል ሐሳቧን ገልፃለች። አዲስ ዘመን ሀምሌ 23/2011